MUS-koncept: Kortene på bordet - Lederweb
2 min. 19.861 13-03-2015
Tidskrævende og uden værdi. Sådan oplever nogle medarbejdere og ledere den årlige MUS-samtale. Et nyt MUS-koncept sikrer, at medarbejderne kommer mere på banen, at samtalen bliver mere fleksibel, og at den kræver mindre administration. Læs om konceptet og få inspiration til jeres næste MUS.
Formålet med MUS-samtaler er at sikre medarbejdernes kompetenceudvikling til gavn for borgerne. Gentofte Hospital har udviklet et koncept for MUS-samtaler, der tager udgangspunkt i et spil kort.
Inden MUS-samtalen får hver medarbejder 15 kort med udvalgte temaer. På kortene står der fx indflydelse, anerkendelse, arbejdsgange, kollegaer og samarbejde og engagement.
Medarbejderen skal vælge fire til seks kort med de temaer, som hun ønsker at tale med sin leder om til MUS-samtalen. Temaet står på den ene side af kortet, og på den anden side står der et spørgsmål, der som inspiration for det valgte tema. Lederen vælger to til tre kort, og inden samtalen fortæller parterne, hvilke kort de har valgt, og dermed hvilke emner de hver især ønsker at tale om under MUS-samtalen.
Hvis temaet, som medarbejderen ønsker at drøfte, ikke står på et af de 15 kort, så har medarbejderen også mulighed for selv at skrive et tema. Konceptet giver dermed medarbejderne medbestemmelse i forhold til, hvilke temaer, der skal drøftes til MUS-samtalen.
De 15 temakort og spørgsmål
For hvem er du en god rollemodel?
Hvordan kommer din faglighed afdelingen og patienterne til gavn?
I hvilke arbejdssituationer føler du dig mest engageret?
I hvilke arbejdssituationer fungerer samarbejdet bedst?
Hvad er det vigtigst for dig, at din leder er opmærksom på?
Er der arbejdsgange, som vi kan forbedre og/eller forenkle?
Hvornår kommer dine styrker bedst til udtryk i arbejdet?
Hvordan bidrager du til afdelingens resultater?
Hvornår synes du, at dit arbejde er sjovest?
Hvordan kan du bidrage til nytænkning i din afdeling?
Hvordan oplever du at blive anerkendt i dit arbejde?
Hvordan bliver du tilpas udfordret i dit arbejde?
Udvikling Hvilke kompetencer har du brug for at udvikle i forhold til dine fremadrettede opgaver?
Hvad er vigtigt for dig at have indflydelse på i dit arbejde?
Skriv dit tema
Er der et særligt tema, som du gerne vil drøfte til din MUS.
Efter samtalen skal lederen dokumentere konklusionerne og hvilke aftaler medarbejderen og lederen har indgået ved MUS-samtalen. Lederen følger op på de aftaler, der bliver indgået, hvis ikke andet er aftalt. Ønsker medarbejderen en opfølgende MUS, kan medarbejderen få det.
Forudsætninger for en god MUS-samtale med kort
- Begge parter vælger tema
- Der er afsat uforstyrret tid
- Der har været tid til forberedelse
- Parterne drøfter deres forventninger til MUS-samtalen
- Aftaler indgået ved MUS er klare
- Parterne ved, hvem der følger op på hvad efter MUS
Læs mere om, hvordan du griber en MUS an
Hvis du vil vide mere om "Kortene på bordet"
Kontakt Sidsel Rasborg Wied, HR- og Kvalitetschef på Gentofte Hospital
Læs hvilke mus(e)-fælder du skal være opmærksom på her
MUS-guiden